Rubin Gábor - Acélöklű bátor Joe
Acélöklü Bátor Joe-nak bizony sok emberrel volt nézeteltérése az életében. Fene sokan fenték rá a fogukat, de nem mert vele kikezdeni senki, mert kemény legény volt ő.
Tudta ezt ő is, de hát nem félt senkitől, már csak ilyen ember volt.
Egyszer aztán kapott levelet egy barátjától, hogy segítsen rajta. Valami ködös sztori is volt ott, én már nem tudom, mi. Elég az hozzá, Joe elment ahova hívták, egy elhagyott ház kis szobájába. Nem talált ott senkit, és ahogy fel-alá sétált, hallja ám,hogy a külső szobában gyülekeznek rendesen, és nagyon tanakodnak. Rájött nyomban, hogy csőbehúzták, mert felismerte a konkurrens bandát. Őnála meg nem volt semmi, csak a kis időgépe, de sehogy sem akaródzott megfutnia. Bántotta volna a büszkeségét. Gondolkozott hát, aztán visszament vagy egy órát az időben, várt majdnem egy órát, aztán visszament megint. Ott találta saját magát, vártak majdnem annyit, mint az előbb, aztán Joe megint visszament. Akkor már hárman voltak, és igy folytatta, amíg elég sokan nem lettek.
Akkor aztán kirontottak a szobából, és jól elagyabugyálták azt a társaságot! Nem szerettem volna ott lenni.
Joe aztán megvárta, míg hasonmásai sorban beszállnak az időgépbe,majd szépen hazasétált. Azt pedig, aki behúzta a csőbe, még külön megkereste később, hogy leszámoljanak. Ilyen legény volt Bátor Joe.